ວັນທີ 28 ທັນວາປີ 2020, ທ່ານຮອງລັດຖະມົນຕີກະຊວງການຕ່າງປະເທດຫວຽດນາມ ຫງວຽນກ໊ວກຢຸງ ແລະທ່ານ Hau Do Suan ຮອງລັດຖະມົນຕີກະຊວງການຮ່ວມມືສາກົນມຽນມາໄດ້ເປັນປະທານກອງປະຊຸມປຶກສາຫາລືດ້ານການເມືອງປະຈຳປີຄັ້ງທີ 9 ຂອງ ລັດຖະມົນຕີຕ່າງປະເທດທາງອອນລາຍ.
ກ່າວຄຳເຫັນທີ່ກອງປະຊຸມ, ທ່ານຮອງລັດຖະມົນຕີ ຫງວຽນກ໊ວກຢູງ ໄດ້ສະແດງຄວາມຊົມເຊີຍຕໍ່ມຽນມາ ກ່ຽວກັບການຈັດຕັ້ງການເລືອກຕັ້ງທົ່ວປະເທດຢ່າງສຳເລັດຜົນເຊິ່ງສ້າງເງື່ອນໄຂສະດວກໃຫ້ແກ່ການພັດທະນາເສດຖະກິດແລະ ຄວາມໝັ້ນຄົງຂອງສັງຄົມຢ່າງຕໍ່ເນື່ອງ; ພ້ອມກັນນັ້ນ, ທ່ານຢືນຢັນວ່າຫວຽດນາມພ້ອມແລ້ວທີ່ຈະຮ່ວມມື, ສະໜັບສະໜູນ ແລະແບ່ງປັນປະສົບການກັບມຽນມາ. ທ່ານຮອງລັດຖະມົນຕີກະຊວງການຮ່ວມມືສາກົນມຽນມາ Hau Do Suan ໄດ້ສະແດງຄວາມຊົມເຊີຍຕໍ່ຫວຽດນາມກ່ຽວກັບບັນດາຜົນງານທີ່ພົ້ນເດັ່ນ, ພິເສດແມ່ນຜົນສຳເລັດໃນການປ້ອງກັນແລະຄວບຄຸມການລະບາດໂຄວິດ -19 ແລະການພັດທະນາເສດຖະກິດ - ສັງຄົມ, ປະຕິບັດບົດບາດເປັນປະທານອາຊຽນໃນປີ 2020 ໄດ້ເປັນຢ່າງດີ, ເຊິ່ງໄດ້ຮັບການຕີລາຄາສູງຈາກປະຊາຄົມໂລກ ແລະ ພາກພື້ນ. ຝ່າຍມຽນມາກໍ່ໄດ້ຕີລາຄາສູງເລື່ອງ ຫວຽດນາມໄດ້ຕັ້ງໜ້າຮ່ວມມື, ໜູນຊ່ວຍມຽນມາ ໃນການຄວບຄຸມໂລກລະບາດ ໂຄວິດ - 19.
ຮອງລັດຖະມົນຕີທັງສອງກໍ່ໄດ້ເນັ້ນໜັກວ່າໃນໄລຍະຈະມາເຖິງ, ສອງຝ່າຍຈະສືບຕໍ່ປະສານສົມທົບກັນຢ່າງແໜ້ນແຟ້ນ, ນຳການພົວພັນການພັດທະນາຂຶ້ນສູ່ລະດັບສູງໃໝ່, ເໝາະສົມກັບຄວາມສາມາດບົ່ມຊ້ອນການຮ່ວມມື ແລະ ຄວາມປາດຖະໜາຂອງຜູ້ນຳ ແລະ ປະຊາຊົນສອງປະເທດ. ຕາມນັ້ນແລ້ວ, ສອງຝ່າຍເຫັນດີສືບຕໍ່ຊຸກຍູ້ບັນດາການຢ້ຽມຢາມຂັ້ນສູງ, ບັນດາກອງປະຊຸມແລະກົນໄກການຮ່ວມມືທີ່ສຳຄັນ, ໃນນັ້ນມີກອງປະຊຸມຄະນະລັດຖະມົນຕີຮ່ວມຄັ້ງທີ 10; ສືບຕໍ່ປະສານສົມທົບກັບບັນດາກະຊວງ, ຂະແໜງການເພື່ອສົ່ງເສີມການຈັດຕັ້ງປະຕິບັດແຜນງານປະຕິບັດງານໃຫ້ມີປະສິດທິຜົນເພື່ອຈັດຕັ້ງປະຕິບັດການຮ່ວມມືຮອບດ້ານໃນໄລຍະ 2019-2024; ສົ່ງເສີມການຮ່ວມມືທາງດ້ານເສດຖະກິດ, ໃນນັ້ນສຸມໃສ່ການຮ່ວມມືທາງດ້ານຄົມມະນາຄົມ, ກະສິກຳ, ການຜະລິດສິນຄ້າອຸປະໂພກບໍລິໂພກ/ຜະລິດຕະພັນກະເສດເພື່ອການສົ່ງອອກ, ການຮ່ວມມືໃນການພັດທະນເສັ້ນທາງຂຶ້ນກັບແລວເສດຖະກິດຕາເວັນອອກ - ຕາເວັນຕົກ ແລະ ແລວທາງເສດຖະກິດແຄມຝັ່ງທະເລ; ການຮ່ວມມືດ້ານການທ່ອງທ່ຽວແລະການສຶກສາ.
ກ່ຽວກັບການຮ່ວມມືໃນພາກພື້ນແລະສາກົນ, ສອງຝ່າຍເຫັນດີສືບຕໍ່ປະສານສົມທົບຫຼັກໝັ້ນ ແລະ ສະໜັບສະໜູນ ເຊິ່ງກັນແລະກັນ ໃນຂອບເວທີປາໄສຫຼາຍຝ່າຍ, ໂດຍສະເພາະໃນຂອບການຮ່ວມມືຂອງອາຊຽນ ແລະ ສະຫະປະຊາຊາດ. ສອງຝ່າຍຍັງໄດ້ແລກປ່ຽນ ແລະ ແບ່ງປັນຄຳຄິດຄຳເຫັນກ່ຽວກັບຫຼາຍບັນຫາພາກພື້ນແລະສາກົນທີ່ສອງຝ່າຍມີຄວາມສົນໃຈຮ່ວມກັນລວມທັງສະພາບການພາກພື້ນ, ການພົວພັນລະຫວ່າງບັນດາປະເທດໃຫຍ່, ບັນຫາທະເລຕາເວັນອອກ…; ເຫັນດີເປັນເອຫະພາບພ້ອມກັນຮ່ວມມື ແລະ ປະສານງານກັນຢ່າງໃກ້ຊິດໃນຂອບສອງຝ່າຍແລະຫຼາຍຝ່າຍ, ເພື່ອຜົນປະໂຫຍດຂອງປະຊາຊົນສອງປະເທດ, ເພື່ອສັນຕິພາບ, ສະຖຽນລະພາບແລະການພັດທະນາໃນພາກພື້ນ.
ສອງຝ່າຍເຫັນດີຈະຈັດການປຶກສາຫາລືດ້ານການເມືອງຄັ້ງທີ 10 ໃນປີ 2021.
ບຸນຄົງ